**О Б Р А З Л О Ж Е Њ Е**

**I. Уставни основ за потврђивање Споразума**

Уставни основ за потврђивање Споразума између Владе Републике Србије и Владе Републике Бугарске о сарадњи у области заштите од природних и изазваних катастрофа садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Владе Републике Србије и Владе Републике Бугарске о сарадњи у области заштите од природних и изазваних катастрофа потписан је у Београду, 25. јула 2019. године. Потписан је на основу Закључка Владе Републике Србије којим је утврђена Основа за закључивање Споразума, усвојен текст Споразума и овлашћен потпредседник Владе и министар унутрашњих послова др Небојша Стефановић за потпис. Споразум је закључен јер је постојала обострана воља две државе да прецизније уреде облике сарадње у области заштите од природних и изазваних катастрофа, као и пружање узајамне помоћи у случају наступања катастрофе.

Потврђивањем Споразума омогућује се његово ступање на снагу, како је предвиђено чланом 22. Споразума.

**III. Да ли се међународним уговором стварају финансијске обавезе у његовом извршавању**

Споразумом између Владе Републике Србије и Владе Републике Бугарске о сарадњи у области заштите од природних и изазваних катастрофа стварају се финансијске обавезе у његовом извршавању.

**IV. Процена потребних финансијских средстава за спровођење споразума**

За спровођење овог споразума у 2019. средства су обезбеђена Законом о буџету за 2019. годину, на разделу 15 – Министарство унутрашњих послова, функција 310 – Полицијске услуге, програму – Управљање људским и материјалним ресурсима (1408), програмској активности – Администрација и управљање (0001), на економској класификацији 422 – Трошкови путовања у укупном износу од 373.800,00 динара, 426 – Материјал у укупном износу од 1.358.950,00 динара и Програмској активности – Међународне активности, сарадња и партнерство (0002), на економској класификацији 422 – Трошкови путовања у укупном износу од 2.267.160,00 динара.

Потребна средства у 2020. и 2021. години биће обезбеђена у складу са лимитима за 2020. и 2021. годину за раздео 15 – Министарство унутрашњих послова.